Premierul Marcel Ciolacu, președintele PSD, a avut joi, la Palatul Victoria, o întâlnire cu cancelarul Austriei, Karl Nehammer. Ei au abordat mai multe subiecte, inclusiv securitatea şi gestionarea frontierelor. Mesajul lui Ciolacu pe platforma X, fosta Twitter, despre întâlnire a fost apoi repostat de oficialul de la Viena.
"O întâlnire constructivă cu Karl Nehammer despre calea de urmat pentru costruirea unei cooperări mai puternice, mai ales în ce priveşte securitatea şi gestionarea frontierelor, inclusiv Ungaria şi Balcanii de Vest. Îmbunătăţirea relaţiilor noastre şi construirea pentru viitor", a scris Marcel Ciolacu, pe X.
Constructive meeting with @karlnehammer about the path ahead in building a stronger cooperation, in particular on security & border management, including Hungary and the Western Balkans. Enhancing our relations & building for the future. pic.twitter.com/zchqbO3eAC
— Marcel Ciolacu (@CiolacuMarcel) March 7, 2024
Ulterior, mesajul său a fost repostat de Nehammer pe contul său oficial.
Amintim că Nehammer a ajuns la București pentru a lua parte la Congresul Partidului Popular European (PPE), în cadrul căruia a fost adoptată o moțiune prin care PPE a cerut ca România și Bulgaria să fie primite cât mai rapid posibil în Schengen, cu drepturi depline. Delegația austriacă s-a abținut de la vot.
Karl Nehammer a avut o întrevedere și cu președintele Klaus Iohannis, iar la final a susținut că Austria își menține poziția în ce privește extinderea Schengen.
"Poziția Austriei rămâne clară și neschimbată: sistemul Schengen nu funcționează în prezent, prin urmare nu poate fi extins", a insistat Nehammer.
De asemenea, în cadrul Congresului PPE, cancelarul austriac a punctat că UE trebuie să ia în serios graniţele externe: "Avem nevoie de proceduri de azil rapid implementate şi să ne asigurăm că cei care se află ilegal pe teritoriul UE sunt repatriaţi".